b"\n_START_ARTICLE_\nLleopard (camuflatge)\n_START_PARAGRAPH_\nEl lleopard \xc3\xa9s un patr\xc3\xb3 mim\xc3\xa8tic i, per extensi\xc3\xb3, un grup de patrons mim\xc3\xa8tics, de la fam\xc3\xadlia pinzellada, que es caracteritza per un fons clar (generalment verd clar) amb sobreimpressi\xc3\xb3 de tra\xc3\xa7os de color intens (generalment marr\xc3\xb3 i verd forts) la forma dels quals suggereix pinzellades, incloent-hi els extrems esfilagarsats. El sentit dels tra\xc3\xa7os generalment \xc3\xa9s horitzontal, per\xc3\xb2 pot \xc3\xa9sser vertical.\n_START_SECTION_\nOrigen: el lleopard franc\xc3\xa8s\n_START_PARAGRAPH_\nEl nom del grup prov\xc3\xa9 del patr\xc3\xb3 fundacional, el l\xc3\xa9opard franc\xc3\xa8s de 1951, de tra\xc3\xa7os horitzontals. El patr\xc3\xb3 lleopard tamb\xc3\xa9 es coneix com a l\xc3\xa9zard ('llangardaix'), terme que, pr\xc3\xb2piament, \xc3\xa9s un sobrenom donat als paracaigudistes francesos actuants a Alg\xc3\xa8ria. En angl\xc3\xa8s, per exemple, el patr\xc3\xb3 es coneix b\xc3\xa0sicament com a lizard ('llangardaix'). _NEWLINE_El patr\xc3\xb3 lleopard \xc3\xa9s derivaci\xc3\xb3 manifesta del patr\xc3\xb3 cop de brotxa (brushstroke) usat pels paracaigudistes brit\xc3\xa0nics en la Segona Guerra Mundial, per\xc3\xb2 se'n diferencia ben clarament per disseny i coloraci\xc3\xb3. La derivaci\xc3\xb3 no \xc3\xa9s casual: el brushstroke havia equipat els paracaigudistes francesos durant els primers anys de la Guerra d'Indoxina (conjuntament amb el duck hunter dels marines estatunidencs, per\xc3\xb2). _NEWLINE_D'\xc3\xbas exclusiu per a paracaigudistes i, m\xc3\xa9s endavant, de forces especials en general, el patr\xc3\xb3 lleopard s'aplic\xc3\xa0 a uniformes model TAP 47 (troupes a\xc3\xa9roport\xc3\xa9es, mod\xc3\xa8le 1947) des d'aquella data fins a inicis dels anys vuitanta. Al primer model distribu\xc3\xaft, TAP 1947/51, la pe\xc3\xa7a superior era una brusa de salt d'estil Denison; a partir de la segona versi\xc3\xb3, TAP 1947/52, es tract\xc3\xa0 d'una jaqueta de campanya convencional. La pe\xc3\xa7a inferior fou un pantal\xc3\xb3 multibutxaca des del principi. El conjunt es duia amb casc (m. 1951, en versi\xc3\xb3 TAP o en la general toutes arm\xc3\xa9es); amb boina d'especialitat (roja per als paras, etc.); amb xamberg (chapeau de brousse m. 1949) caqui sorrenc (Ex\xc3\xa8rcit) o verd oliva (Armada); o b\xc3\xa9 amb casquette Bigeard (gorra paracaigudista), en patr\xc3\xb3 lleopard. _NEWLINE_Aquest uniforme mim\xc3\xa8tic s'us\xc3\xa0 principalment en guerres colonials (Indoxina i, sobretot, Alg\xc3\xa8ria); aviat esdevingu\xc3\xa9 emblem\xc3\xa0tic fins a simbolitzar el concepte de forces d'elit (com passava amb la boina mateix, en aquell per\xc3\xadode), i, m\xc3\xa9s i tot, de forces d'elit implicades en operacions neocolonialistes. De fet, la implicaci\xc3\xb3 era tan intensa (afegint-hi, encara, l'impacte medi\xc3\xa0tic dels colpistes d'Alger, les centurions, uniformats d'aquest patr\xc3\xb3) que, en acabar la Guerra d'Alg\xc3\xa8ria (1962), la tenue l\xc3\xa9opard fou retirada de la circulaci\xc3\xb3 --almenys a la metr\xc3\xb2poli--, i no reapareixeria a ulls del gran p\xc3\xbablic fins a mitjans dels anys setanta, precisament a \xc3\x80frica i en contextos d'un cert tuf neocolonial (Djibuti, Kolwezi)._NEWLINE_El patr\xc3\xb3 lleopard franc\xc3\xa8s s'exting\xc3\xad definitivament als anys noranta, arran l'adopci\xc3\xb3 de nous patrons mim\xc3\xa8tics per a la totalitat de les forces armades franceses: el des\xc3\xa8rtic Daguet (1990) i el bosc\xc3\xb3s camouflage Centre-Europe (1994).\n_START_SECTION_\nDerivaci\xc3\xb3: els tigrats\n_START_PARAGRAPH_\nDels patrons lleopard han derivat els patrons tigrats, que neixen al si de l'ex\xc3\xa8rcit sudvietnamita entre 1959 i 1960 per modificaci\xc3\xb3 conceptual del patr\xc3\xb3 lleopard, present fins llavors en ex\xc3\xa8rcits del sud-est asi\xc3\xa0tic que l'havien heretat de l'ex\xc3\xa8rcit franc\xc3\xa8s arran de la descolonitzaci\xc3\xb3. Tot i la similitud de fons, es considera que els patrons tigrats constitueixen un grup diferenciat del lleopard pr\xc3\xb2piament dit.\n_START_SECTION_\nRess\xc3\xb2 social\n_START_PARAGRAPH_\nDurant molts anys el patr\xc3\xb3 lleopard ha estat tot un s\xc3\xadmbol: prestigi\xc3\xb3s per als militars, els militaristes i els afeccionats a la milit\xc3\xa0ria; reactiu per a revolucionaris, anticolonialistes i antimilitaristes. Tot i aix\xc3\xb2, paral\xc2\xb7lelament, i com ja hem vist, tamb\xc3\xa9 era usat per forces insurrectes del tercer m\xc3\xb3n, per una barreja de motius (disponibilitat de material, prestigi, efectivitat mim\xc3\xa8tica, etc.). Implicacions pol\xc3\xadtiques a banda, avui resta com un dels patrons cl\xc3\xa0ssics de refer\xc3\xa8ncia."